Dôvodová správa

Všeobecná časť

Zákon č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky v znení neskorších predpisov upravuje účel, rozsah, spôsob a podmienky poskytovania dotácií v pôsobnosti Ministerstva zdravotníctva Slovenskej republiky.

Ministerstvu zdravotníctva Slovenskej republiky boli v dôsledku delimitácie pôsobností v oblasti protidrogovej politiky a monitoringu drogovej situácie na Slovensku z Úradu vlády Slovenskej republiky na Ministerstvo zdravotníctva Slovenskej republiky od 1. januára 2013 delimitované aj finančné prostriedky účelovo určené pre poskytnutie dotácií na podporu protidrogových aktivít. 

Cieľom navrhovaného zákona je rozšíriť poskytovanie dotácií aj na účely podpory protidrogových aktivít. Návrh zákona súčasne taxatívne ustanovuje  oblasti a činnosti, na ktoré možno poskytnúť dotáciu na účely podpory protidrogových aktivít.

	Návrh zákona ďalej na základe požiadaviek aplikačnej praxe precizuje ustanovenia, ktoré upravujú podmienky poskytovania dotácií na účely podľa § 2 ods. 1 písm. a) až k), napríklad  sa ukladá povinnosť zriadenia osobitného účtu v banke. V prípade poukázania dotácie na bežný účet, na ktorom sú vedené aj finančné prostriedky z iných zdrojov, nie je možné metódami kontrolnej činnosti preukázať, či vznikli, resp. nevznikli výnosy v súvislosti s uložením dotácie, resp. či kontrolovaný subjekt dodržal alebo nedodržal povinnosť prijímateľa stanovenú v zmluve o poskytnutí dotácie a v § 7 ods. 1 písm. m) zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Zriadením osobitného účtu bude zabezpečená transparentnosť čerpania dotácie. Rovnaká úprava sa vzťahuje aj na dotácie na účely podľa § 2 ods. 1 písm. l).
	
Podľa návrhu zákona nebude možné poskytovať finančné prostriedky na účely podľa § 2 ods. 1 písm. b) až l) na odmeny vyplácané na základe dohôd o prácach vykonávaných mimo pracovného pomeru vzhľadom na prípady, keď príjemca nemohol čerpať finančné prostriedky prostredníctvom miezd, platov, služobných príjmov a ich náhrad a ostatných osobných vyrovnaní, čerpal takto poskytnuté prostriedky prostredníctvom uzatvárania dohôd o vykonaní práce. Pri takto vyplatených odmenách dochádza však často k ich neefektívnemu vynaloženiu.

	Navrhuje sa, aby kritériá a postup na vyhodnocovanie žiadostí o poskytnutie dotácie podľa § 2 ods. 1 písm. a) až l) ustanovilo Ministerstvo zdravotníctva Slovenskej republiky všeobecne záväzným právnym predpisom.

Návrhom zákona nevznikajú nové požiadavky na štátny rozpočet. V prípade rozhodnutia o poskytnutí dotácie bude tento výdavok realizovaný v rámci schválených limitov výdavkov kapitoly Ministerstva zdravotníctva SR na príslušné rozpočtové roky. Návrh zákona nebude mať vplyv na rozpočty obcí a vyšších územných celkov a nebude mať vplyv na podnikateľské prostredie, sociálne vplyvy, ani vplyv na životné prostredie a na informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi, ostatnými všeobecne právnymi predpismi, medzinárodnými zmluvami, ktorými je Slovenská republika viazaná a s právom Európskej únie.